Nimelt on Tarbijakaitseamet HDTaneli sõnul oma kirjas keskendunud mängureitingule, mis keelab alaealistel mängida vägivaldseid videomänge nagu näiteks Counter Strike ja GTA. Küll aga juhib Tanel tähelepanu tõigale, et Eestis kehtib hoopis PEGI reiting, mis on soovituslik. Tarbijakaitseamet lähtus ESRB reitingust, mis kehtib USA-s.

"Muidugi, minu loodud üritusi tehakse meedias maha ja nüüd suutsid nad lõpuks võidu saada, sest välja müüdud üritus on Eesti riigi Tarbijakaitseameti poolt tühistatud päeva pealt," lisab HDTanel pettumusega.

Juhul, kui HDTanel oleks siiski oma mängudeürituse läbi viinud, ähvardanuks teda sunniraha tasumine kuni 9600 euro suuruses.

"Õnne oli, et nägin viimastel argipäeva töötundidel seda e-maili, sest vastasel juhul ähvardati ligi 10,000 euro suuruse trahviga ühe paragrahvi rikkumise eest," sõnab Tanel ja lisab, et kirjas toodi rikkumisi välja tervelt viis.

"Ehk siis oleksin pidanud terve oma elu maha müüma, et see kahju Eestile tagastada. Ettekirjutises toodi ära ka, et sean alaealiste elud ohtu sellel üritusel "Outlast 2" näitamisega," lisab videomängur.

"Ma olen kerjus Lasnamäelt, kellel pole mingisugust raha kellegagi võidelda," skandeerib Tanel oma videos ja lisab, et Eestis pole kunagi olnud mingil videomängude üritusel probleeme alaealistele selliste mängude näitamisega.

"Mul pole mingeid õigusi, Eesti riik lihtsalt astub mind sisse," sõnab Tanel videos jutu kokkuvõtteks.

Tarbijakaitseameti poolt läkitatud kirjas seisab: "ESRB (Entertainment Software rating Board) veebilehel avaldatud teabe kohaselt on kõnealuse mängu vanusepiiranguks M ehk 17+ , kuna see sisaldab vägivalda, verd, seksuaalset sisu, alastust ja karmi kõnepruuki/ropendamist." Ent viidatud ESRB piirangusüsteem on HD Taneli sõnul kehtiv USA-s.

"Teose tootja, publitseerija ja reitingute organisatsioon PEGI on märkinud, et nimetatud videomäng ("Outlast 2") ei sobi alla 18-aastastele, kuna selles leidub ekstreemset vägivalda, mõttetut vägivalda kaitsetute inimeste vastu, seksuaalset vägivalda ja ebasobivat keelekasutust. Ehk siis üsna selgelt ja arusaadavalt ei ole antud teos mitte mingil juhul sobilik alaealistele," märgib Tarbijakaitseamet oma kirjas.